Anexa la Proiectul de Hotărâre nr. 69/11019/23.04.2026

P R O T O C O L   D E   C O L A B O R A R E

Încheiat între:
MUNICIPIUL BRAD, reprezentat prin Primar, Florin CAZACU, cu sediul în municipiul Brad, strada Independenței, nr. 2, județul Hunedoara, în calitate de PARTENER
și

COMUNA CRIȘCIOR, reprezentată prin Primar, Ovidiu FURDUI, cu sediul în comuna Crișcior, satul Crișcior, strada Plopilor, nr. 6, județul Hunedoara, în calitate de BENEFICIAR.

CAPITOLUL I.  OBIECTUL PROTOCOLULUI

Art. 1. - Obiectul prezentului protocol îl reprezintă stabilirea cadrului de colaborare între părți în vederea executării lucrărilor de amplasare a conductei principale de distribuție gaze naturale (Proiect nr. 1500/2026) pe domeniul public al Municipiului Brad, respectiv: strada Gura Ruzii aferentă drumului național DN76, drumul comunal DC16, strada Valea Izvoarelor și drumuri vicinale.

CAPITOLUL II. DURATA PROTOCOLULUI

Art. 2. - Prezentul protocol intră în vigoare la data semnării de către ambele părți și își produce efectele pe toată durata existenței sistemului de distribuție a gazelor naturale amplasat pe teritoriul Municipiului Brad, în conformitate cu principiul continuității serviciului de utilitate publică și în spiritul prevederilor art. 113 din Legea nr. 123/2012 a energiei electrice și a gazelor naturale, actualizată, cu modificările și completările ulterioare.

CAPITOLUL III. DREPTURILE ȘI OBLIGAȚIILE PARTENERULUI

Art. 3. – Partenerul are următoarele drepturi:
a) - să verifice în orice moment, prin personalul împuternicit (Serviciul Administrarea Domeniului Public și Privat și al Compartimentului Urbanism, Amenajarea Teritoriului), conformitatea lucrărilor de execuție cu documentația tehnică aprobată și respectarea normelor de protecție a domeniului public;
b) - să dispună oprirea imediată a execuției pe raza municipiului Brad în cazul în care constată nerespectarea clauzelor privind refacerea infrastructurii, afectarea gravă a rețelelor edilitare proprii sau lipsa măsurilor de siguranță rutieră, până la remedierea deficiențelor;
c) - să participe la recepția parțială și finală a lucrărilor de refacere a sistemului rutier și a spațiilor verzi, având dreptul de a refuza recepția dacă standardele calitative nu corespund stării inițiale a terenului;
d) - să solicite și să încaseze de la Beneficiar contravaloarea oricăror distrugeri cauzate patrimoniului Municipiului Brad (mobilier urban, stâlpi de iluminat, conducte de apă/canal etc.) care nu au fost remediate de către Beneficiar în termenul stabilit;
e) - în cazul în care Beneficiarul nu își îndeplinește obligația de refacere a terenului în termenele convenite, Partenerul are dreptul de a efectua aceste lucrări prin forțe proprii sau prin terți, costurile urmând a fi recuperate integral de la Beneficiar.
Art. 4. - Partenerul are următoarele obligații:
a) - să garanteze Beneficiarului liniștita folosință a coridorului de tranzit aprobat, pe toată durata de existență a conductei și să nu întreprindă acțiuni care să pericliteze integritatea fizică a sistemului de distribuție gaze naturale (sub rezerva respectării de către Beneficiar a prezentului protocol);
b) - să elibereze, prin structurile de specialitate, avizele de spargere/intervenție și alte documente administrative necesare în termenele legale, sub condiția depunerii documentației complete de către Beneficiar;
c) - să informeze de urgență Beneficiarul în cazul în care pe parcursul unor lucrări proprii sau ale altor operatori se constată situații care pot afecta conducta de gaze naturale instalată pe teritoriul său;
d) - să asigure asistența necesară în relația cu cetățenii sau alți deținători de utilități de pe raza municipiului Brad, în scopul fluidizării etapelor de execuție a proiectului nr. 1500/2026.

CAPITOLUL IV. DREPTURILE ȘI OBLIGAȚIILE BENEFICIARULUI 

Art. 5. – Beneficiarul are următoarele drepturi:
a) - dreptul de acces și tranzit, în sensul că poate să utilizeze segmentele de teren identificate în planul de situație anexat, aparținând domeniului public al Municipiului Brad, exclusiv pentru amplasarea, instalarea și menținerea conductei GNPM;
b) - dreptul de execuție, în sensul să desfășoare lucrările de construcție-montaj prin intermediul constructorilor desemnați, în baza Autorizației de Construire și a prezentului Protocol;
c) - dreptul de mentenanță, în sensul să intervină asupra conductei pentru lucrări de întreținere, reparații sau în caz de avarii, pe toată durata de existență a sistemului de distribuție, cu notificarea prealabilă a Municipiului Brad (cu excepția cazurilor de forță majoră sau avarii iminente).
Art. 6. – Beneficiarul are următoarele obligații:
a) – să readucă terenul, carosabilul, trotuarele și spațiile verzi afectate la starea inițială sau la parametrii tehnici prevăzuți în avizele emise de Serviciul Administrarea Domeniului Public și Privat. Refacerea se va face cu materiale de aceeași calitate sau superioară celor existente;
b) – să finalizeze lucrările de refacere a sistemului rutier în termen de maxim 5 zile lucrătoare de la finalizarea probelor de presiune pe segmentul respectiv, pentru a limita disconfortul cetățenilor din municipiul Brad;
c) – să garanteze calitatea lucrărilor de refacere a terenului/asfaltului pe o perioadă de minim 24 de luni. În cazul apariției unor tasări, fisuri sau degradări în această perioadă, Beneficiarul are obligația să le remedieze în termen de 48 de ore de la notificare, pe cheltuiala sa exclusivă;
d) – să identifice, prin sondaje manuale, toate rețelele edilitare existente (apă, canal, iluminat, fibră optică) ale Municipiului Brad. Beneficiarul răspunde integral, civil și material, pentru orice avarie cauzată acestor rețele;
e) – să asigure semnalizarea rutieră și de siguranță corespunzătoare a zonelor de lucru pe raza municipiului Brad, conform legislației în vigoare, fiind direct răspunzător de siguranța circulației în zona de intervenție;
f) – să suporte toate taxele și costurile legate de obținerea avizelor de spargere/intervenție și să respecte regimul juridic al bunurilor tranzitate, fără a afecta dreptul de proprietate al Municipiului Brad;
g) – să evacueze resturile de materiale, pământul excedentar și deșeurile rezultate din lucrări în locuri special amenajate, lăsând zona de lucru curată la finalul fiecărei zile de intervenție;
h) – să garanteze că, pe toată durata de existență a conductei, orice intervenție ulterioară (pentru avarii sau revizii) se va face cu respectarea acelorași obligații de refacere a domeniului public al Municipiului Brad;
i) – să asigurare condițiile tehnice de a se aduce distribuția de gaz natural locuitorilor satului Ruda Brad, în cadrul proiectului constructorul prevăzând posibilitatea dezvoltării rețelelor de gaze naturale inteligente pe raza acestui sat.

CAPITOLUL V. REGIMUL JURIDIC AL TERENURILOR

Art. 7. - Părțile convin că prezentul protocol nu constituie act de transfer de proprietate și nu instituie drepturi reale de servitute în favoarea Beneficiarului, acesta reprezentând exclusiv o cooperare instituțională pentru un proiect de utilitate publică.

CAPITOLUL VI. FORȚA MAJORĂ

 Art. 8. – Forța majoră, convenită ca fiind evenimentul imprevizibil și de neînlăturat, apărut după intrarea în vigoare a prezentului protocol și care împiedică partea sau părțile să-și îndeplinească obligațiile asumate, exonerează de răspundere partea care o invocă.
 Art. 9. – Partea care invocă forța majoră are obligația de a notifica celeilalte părți, în scris, în termen de 5 zile de la apariția evenimentului.

CAPITOLUL VII. ÎNCETAREA PROTOCOLULUI

 Art. 10. – Prezentul protocol își încetează efectele în următoarele situații:
a) - prin acordul scris al ambelor părți;
b) - prin reziliere unilaterală de către Partener, în cazul în care Beneficiarul încalcă în mod repetat obligațiile privind refacerea infrastructurii și siguranța circulației, după o notificare prealabilă de 15 zile; 
c) - în cazul în care proiectul nr. 1500/2026 este anulat sau nu obține finanțarea necesară.

CAPITOLUL VIII. DISPOZIȚII FINALE

Art. 11. Orice litigiu apărut în executarea prezentului protocol va fi soluționat pe cale amiabilă, iar în caz contrar, de către instanțele de contencios administrativ competente.
Prezentul Protocol de colaborare a fost încheiat și semnat astăzi, __________, în 2 (două) exemplare originale.


         MUNICIPIUL BRAD                                     COMUNA CRIȘCIOR
                  Primar                                                                Primar


INIȚIATOR,
PRIMAR
Florin CAZACU

